Olmazor tumanida yuz bergan YTH oqibatida 19 yoshli haydovchi halok bo‘ldi

26-oktabr kuni soat 22:45 da Toshkentning Olmazor tumani hududidan o‘tuvchi Kichik xalqa yo‘lida ayanchli yo‘l-transport hodisasi yuz berdi, deb xabar beradi poytaxt IIBB matbuot xizmati.

Shahar sil kasalliklari shifoxonasi yaqinida 19 yoshli Nexia haydovchisi boshqaruvni yo‘qotib, elektr simlari ustuniga urilgan.
YTH oqibatida haydovchi tan jarohatlari bilan kasalxonaga yetkazilgan. Ko‘rsatilgan tibbiy yordamga qaramay, u vafot etgan.
“Avtomobilning yo‘lovchilari 19 yoshli Diyor K, Javohir Z va Muhammadaziz A. tan jarohatlari bilan shifoxonaga yotqizilgan. Ularga zaruriy tibbiy yordam ko‘rsatilmoqda”, — deyiladi xabarda.
Dastlabki ma’lumotlarga ko‘ra, YTH Nexia haydovchisining tezlikni oshirgani hamda uning boshqaruvni yo‘qotgani oqibatida yuz bergan.